CELEX: 32014R0877
Language: bg
Date: 2014-08-08 00:00:00
Title: Регламент за изпълнение (ЕС) № 877/2014 на Комисията от 8 август 2014 година относно класирането на някои стоки в Комбинираната номенклатура

13.8.2014   
            
            
               BG
            
            
               Официален вестник на Европейския съюз
            
            
               L 240/15
            
         РЕГЛАМЕНТ ЗА ИЗПЪЛНЕНИЕ (ЕС) № 877/2014 НА КОМИСИЯТА
   от 8 август 2014 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.
            
         
               (4)
            
            
               Целесъобразно е да се предвиди обвързващата тарифна информация, издадена по отношение на обхванатите от настоящия регламент стоки, която не е в съответствие с настоящия регламент, да може да продължи да бъде използвана от титуляря за известен период от време в съответствие с член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде използвана в съответствие с член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 август 2014 година.
      
         
            За Комисията,
         
         
            от името на председателя,
         
         Martine REICHERTS
         
            Член на Комисията
         
      
   
   
      (1)  ОВ L 256, 7.9.1987 г., стр. 1.
   
      (2)  Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (ОВ L 302, 19.10.1992 г., стр. 1).
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Апарат (т.нар. „течнокристален екран за видеостена“), включващ цветен монитор с течнокристална технология на изображението и автоматична машина за обработка на информация (АМОИ), с размери приблизително 91 × 53 × 12 cm.
                  Мониторът с диагонал на екрана приблизително 102 cm (40 инча) има следните характеристики:
                  
                              —
                           
                           
                              собствена разделителна способност 1 920 × 1 080 пиксела,
                           
                        
                              —
                           
                           
                              формат на изображението 16:9,
                           
                        
                              —
                           
                           
                              стъпка на пикселите 0,46125 mm,
                           
                        
                              —
                           
                           
                              времева инертност 8 ms,
                           
                        
                              —
                           
                           
                              максимална яркост 700 cd/m2,
                           
                        
                              —
                           
                           
                              нормален контраст 3 000:1,
                           
                        
                              —
                           
                           
                              хоризонтален и вертикален ъгъл на наблюдение 178°,
                           
                        
                              —
                           
                           
                              възможност за картина в картината (PIP).
                           
                        Вградената АМОИ включва микропроцесор, памет с капацитет 1 GB и твърд диск с капацитет 40 GB.
                  Апаратът включва също нискочестотен усилвател, два високоговорителя, бутони за включване и управление и се предлага с дистанционно управление.
                  Апаратът има следните интерфейси: вход VGA, вход/изход DVI-D, HDMI, немодулиран пълен видеосигнал (CVBS) (AV), вход/изход RS-232C, вход/изход за звук и за локална мрежа.
                  Апаратът се предлага за употреба като компонент от течнокристални видеостени. Интегрираната АМОИ се използва като процесор на видеостена за управление по мрежа на конфигурациите на видеостената с до 5 × 5 модула. Апаратът може да работи самостоятелно като монитор или като АМОИ.
               
               
                  8528 59 31
               
               
                  Класирането се определя от общи правила 1 и 6 за тълкуването на Комбинираната номенклатура, забележка 3 към раздел XVI и от описанието на кодове по КН 8528, 8528 59 и 8528 59 31.
                  Апаратът е предназначен да изпълнява две функции от раздел XVI (обработка на информация от позиция 8471 и видеодисплей от позиция 8528). По силата на забележка 3 към посочения раздел той следва да бъде класиран съгласно основната функция, характеризираща апарата.
                  Предвид неговата концепция и конструкция, като факта, че АМОИ се използва като процесор на видеостена за управление по мрежа на конфигурациите на видеостената с до 5 × 5 модула, апаратът е предназначен да бъде използван като компонент (монитор) от течнокристална видеостена. Следователно основната функция на апарата е на монитор от позиция 8528. Поради това се изключва класиране в позиция 8471 като АМОИ.
                  Предвид обективните му характеристики, като размера на екрана, поддържаните режими на извеждане на изображение, стъпката на пикселите, която не е подходяща за продължително наблюдение отблизо, високата яркост, наличието на дистанционно управление, нискочестотните вериги с усилване и функцията за картина в картината, се счита, че мониторът не е от вида, използван изключително или главно в автоматичните машини за обработка на информация от позиция 8471. Следователно се изключва класиране в подпозиция 8528 51 00.
                  Тъй като мониторът може да изобразява сигнали от АМОИ в степен, достатъчна за практическо използване с АМОИ, се счита, че той е с приемливи функционални възможности за изобразяване на сигнали от автоматични машини за обработка на информация.
                  Следователно апаратът трябва да бъде класиран в код по КН 8528 59 31 като други плоски екрани, които могат да извеждат изображение от сигнали от автоматични машини за обработка на информация с приемливо ниво на функционалност, с екран с течнокристална технология на изображението (LCD).